Okresná prokuratúra Nitra 
Damborského 1, 949 99 Nitra 1 	

Sp. zn. : 1 Pv 508/14/4403	Nitra, 18.11.2014
EEČ : 2-32-298-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
pre prečin zanedbanie povinnej výživy podľa § 207 odsek 1 Trestného zákona, ktorého sa dopustil tým spôsobom, že
ako otec maloletej XXXXX, nar. XXXXX, trvale bytom u matky XXXXX XXXXX hoci má k nej vyživovaciu povinnosť vyplývajúcu zo Zákona o rodine a rozsudkom Okresného súdu XXXXX sp. zn. 11P/277/2013 zo dňa 04.11.2013, ktorý nadobudol právoplatnosť dňa 19.11.2013, mu výška tejto povinnosti bola určená tak, že má prispievať na výživu  maloletej XXXXX sumou 100,- € mesačne počnúc právoplatnosťou rozsudku, pričom si túto vyživovaciu povinnosť riadne pravidelne neplnil od apríla 2014, čím mu za obdobie od 01.04.2014 do 31.10.2014 vznikol na výživnom dlh vo výške 700,- €

lebo zanikla trestnosť činu.

Odôvodnenie:
	Poverený príslušník PZ Obvodného oddelenia PZ Mojmírovce uznesením sp. zn. ORP-1427/MO-NR-2014 zo dňa 13.08.2014 podľa § 199 odsek 1 Trestného poriadku začal trestné stíhanie a uznesením sp. zn. ORP-1427/MO-NR-2014 zo dňa 06.10.2014 podľa § 206 odsek 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 odsek 1 Trestného zákona, ktorého sa mal dopustiť na tom skutkovom základe, že 
	ako otec maloletej XXXXX, nar. XXXXX, trvale bytom u matky XXXXX XXXXX, hoci má k nej vyživovaciu povinnosť vyplývajúcu zo Zákona o rodine a rozsudkom Okresného súdu XXXXX sp. zn. 11P/277/2013 zo dňa 04.11.2013, ktorý nadobudol právoplatnosť dňa 19.11.2013, mu výška tejto povinnosti bola určená tak, že má prispievať na výživu  maloletej XXXXX sumou 100,- € mesačne počnúc právoplatnosťou rozsudku, pričom si túto vyživovaciu povinnosť riadne pravidelne neplnil od apríla 2014, čím mu za obdobie od 01.04.2014 do 31.10.2014 vznikol na výživnom dlh vo výške 700,- €.
	Vyšetrovaním bolo zistené a preukázané, že obvinený XXXXX sa dopustil skutku právne posúdenému ako prečin zanedbania povinnej výživy podľa § 207 odsek 1 Trestného zákona, nakoľko s poukazom na zabezpečené dôkazy - výpoveď matky maloletého dieťaťa XXXXX XXXXX, výpoveď obvineného XXXXX ako aj z listinných dôkazov - najmä z rozsudku Okresného súdu XXXXX sp. zn. 11P/277/2013 zo dňa 04.11.2013, právoplatný dňa 19.11.2013, správy z Úradu práce, sociálnych vecí a rodiny XXXXX zo dňa 02.09.2014, z výpisu zo živnostenského registra ohľadne podnikateľa XXXXX XXXXX XXXXX, ako aj ďalších listinných dôkazov zadokumentovaných vo vyšetrovacom spise vyplýva, že obvinený XXXXX je otcom maloletej XXXXX, voči ktorej má vyživovaciu povinnosť, výška ktorej mu bola určená súdom na 100,- € mesačne, pričom si túto povinnosť riadne od 01.04.2014 neplnil.  
	Obvinený XXXXX bol za obdobie od 01.04.2014 do 31.10.2014 povinný uhradiť matke maloletého dieťaťa XXXXX XXXXX na výživnom celkovú sumu 700,- €. 
	Z výpovede XXXXX XXXXX vyplýva, že obvinený XXXXX jej zaplatil do rúk dňa 01.11.2014 sumu vo výške 700,- €, ohľadne ktorej predložila do vyšetrovacieho spisu potvrdenie o zaplatení dlžného výživného zo dňa 01.11.2014, teda XXXXX v období od 01.04.2014 do 31.10.2014 uhradil celkovú sumu na výživnom vo výške 700,- €, čím si splnil svoju vyživovaciu povinnosť za uvedené obdobie v celom rozsahu. XXXXX XXXXX vo svojej výpovedi uviedla, že jej dieťa netrpí hmotnou núdzou, nakoľko je zamestnaná, pričom z jej výpovede nevyplýva, že neplnenie si vyživovacej povinnosti by malo trvalo nepriaznivé následky na jej dcéru.   
	Podľa § 86 písmeno a) Trestného zákona  trestnosť trestného činu zaniká aj vtedy,  ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
S poukazom na citované ustanovenie Trestného poriadku a na vyššie uvedené skutočnosti som rozhodla tak, ako je to uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Valentová
prokurátorka